I Aalborg sidder Julius Bjørn Honoré i Radikale Ungdoms lokaler og gør sig klar. I en bunke i hjørnet er de første 200 valgplakater stablet og klar til at blive hængt op. De sidste hundrede har han opmagasineret privat. Oven på bunken af valgplakater har han også både müslibarer og kondomer mere finurlige slogans. - ”Sig nej til gonoré – stem på Honoré”, det synes vi var meget sjovt, siger den unge kandidat om de kondomer han har fået lavet til valgkampen. Og den valgkamp er nærmere end nogensinde før. Tirsdag fulgte Julius Bjørn Honoré spændt med i Folketingets åbning, hvor Mette Frederiksen skulle holde åbningstalen som Statsminister, og flere havde gættet på, at det kunne være her, at hun ville udskrive folketingsvalget. Et valg, der vil blive det første for Julius Bjørn Honoré med eget navn på stemmesedlen. - Man får lidt kriller i maven, mens mand sidder og venter på, at det kommer – det er da sjovt ikke at vide, hvad hun kommer til at sige, siger Julius Bjørn Honoré, mens han følger Mette Frederiksens tale på fjernsynet. Klar til valgkamp eller mistillid Inden sommerferien proklamerede Julius Bjørn Honorés eget parti, Det Radikale Venstre, at Folketingsvalget skal være udskrevet inden Folketingets åbning, ellers vil parti vælte regeringen og Statsminister Mette Frederiksen. - Hun ved godt, at det skal være i dag, i morgen eller i overmorgen, og jo før jo bedre i mine øjne – lad os komme i gang, siger Julius Bjørn Honoré (R). I det lille lokale i Aalborgs Vestby har han alt pakket og klar til, hvis Mette Frederiksen trykker på den berømte og imaginære valgknap, mens hun står på talerstolen tirsdag, men ellers er han også klar til at vælte regeringen. - Selvfølgelig er det da spændende, om vi skal op og trykke på en eller anden knap, om Sofie skal gå op og give en meget alvorlig og seriøs tale, der kommer til at have betydning både for Folketingets sammensætning, men også bare for hvordan valgkampen kommer til at forløbe, siger Julius Bjørn Honoré. Intet valg - endnu Men efter Folketingets åbning er spændingen fortsat intakt – intet valg er endnu udskrevet. - Ikke i dag, men i morgen eller i overmorgen – sådan er det – vi sidder klar, siger Julius Bjørn Honoré. Flere politiske analytikere har gættet på, at valget bliver udskrevet onsdag, og nogle rygter går endda på, at Mette Frederiksen udskriver valget i Nordjylland onsdag.
21-årige Julius Bjørn Honoré stiller op for Radikale Venstre ved det kommende folketingsvalg – og det må gerne snart komme, synes han.